CELEX: C2007/223/35
Language: da
Date: 2007-09-22 00:00:00
Title: Sag F-21/07: Sag anlagt den 4. juni 2007 — Marcuccio mod Kommissionen

22.9.2007   
            
            
               DA
            
            
               Den Europæiske Unions Tidende
            
            
               C 223/20
            
         Sag anlagt den 4. juni 2007 — Marcuccio mod Kommissionen
   (Sag F-21/07)
   (2007/C 223/35)
   Processprog: italiensk
   Parter
   
      Sagsøger: Luigi Marcuccio (Tricase, Italien) (ved avvocato G. Cipressa)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Annullation af den stiltiende afgørelse (herefter »den anfægtede afgørelse«), hvorved sagsøgerens ansøgning af 30. december 2005, der blev afsendt den 17. januar 2006, blev afslået.
            
         
               —
            
            
               Om fornødent annulleres ansættelsesmyndighedens afgørelse af 15. november 2006, hvorved sagsøgerens klage over den anfægtede afgørelse afslås.
            
         
               —
            
            
               Kommissionen tilpligtes at betale den erstatning, sagsøgeren fremsatte krav om ved skrivelse af 30. december 2005, dvs. 100 000 EUR, eller et større eller mindre beløb, som Personaleretten finder rimeligt og passende.
            
         
               —
            
            
               Kommissionen tilpligtes at betale sagsøgeren yderligere et beløb på 50 000 EUR, eller et større eller mindre beløb, som Personaleretten finder rimeligt og passende i erstatning for det tab, der er forvoldt efter fremsættelsen af dette krav.
            
         
               —
            
            
               Kommissionen tilpligtes at betale sagsøgeren morarenter på 10 % om året med renters rente fra datoen for kravets fremsættelse, dvs. fra den 30. december 2005, og indtil betaling sker, og mere generelt indtil de omtvistede noter er fuldstændigt tilintetgjort, eller i det omfang med renters rente og fra den skæringsdato, Personaleretten anser for rimelig og passende, beregnet af 100 000 EUR, eller et større eller mindre beløb, som Personaleretten finder rimeligt og passende.
            
         
               —
            
            
               Kommissionen tilpligtes straks at tilintetgøre originalerne og alle kopierne af noten af 20. februar 2001, prot. 951883, og af noten af 15. november 2006, samt, såfremt den eksisterer, af den skrivelse, Kommissionen henviser til i skrivelsen af 15. november 2006.
            
         
               —
            
            
               Kommissionen tilpligtes at underrette sagsøgeren, når tilintetgørelsen har fundet sted, idet det for hver tilintetgjort akts vedkommende i det væsentlige oplyses, hvor der før tilintetgørelsen forefandtes materiale, og alle omstændigheder vedrørende det tilintetgjorte materiales tid, sted og hermed forbundne handlinger, navnlig stedet og navnet på den ansvarlige tjenestemand.
            
         
               —
            
            
               Kommissionen tilpligtes at betale 100 EUR til sagsøgeren eller et større eller mindre beløb, som Personaleretten finder rimeligt og passende, for hver dag Kommissionen forhaler tilintetgørelsen, med virkning fra datoen for dommens afsigelse, og indtil sagsøgeren får meddelelse om, at tilintetgørelsen har fundet sted.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Den foreliggende sag udspringer af nogle udtalelser, der er indeholdt i nogle af de noter, der hidrører fra Kommissionen. Sagsøgeren er af den opfattelse, at det af disse fremgår, at der foreligger ulovlige akter og handlinger, samt at der er tale om en ulovlig adfærd ved behandlingen af følsomme oplysninger vedrørende hans person.
   Sagsøgeren gør følgende tre anbringender gældende til støtte for sit søgsmål:
   
               1)
            
            
               Der foreligger manglende begrundelse, for så vidt sagsøgerens ansøgning kun blev stiltiende afslået, og Kommissionens begrundelse i noten af 15. november er utilstrækkelig, ulogisk og prætentiøs.
            
         
               2)
            
            
               Der foreligger en tilsidesættelse af gældende ret, eftersom betingelserne for at tilkende sagsøgeren den erstatning, han fremsatte krav om den 30. december 2005, foreligger: Kommissionen har udfærdiget ulovlige retsakter, forvansket de faktiske omstændigheder og udvist en ansvarspådragende adfærd, sagsøgeren har lidt skade, og den fornødne årsagsforbindelse mellem skaden og den dadelværdige adfærd foreligger.
            
         
               3)
            
            
               Der er tale om en tilsidesættelse af omsorgsforpligtelsen og forpligtelsen til at iagttage god forvaltningsskik, idet det fremgår af sagens akter, at Kommissionen har undladt at tage behørigt hensyn til sagsøgerens interesser og har udfærdiget adskillige retsakter og foretaget tilhørende handlinger, der — som følge af deres ulovlige karakter og den lange periode, hvorunder de er begået — udgør en tilsidesættelse af disse forpligtelser, hvoraf den sidstnævnte desuden er fastsat i artikel 41 i Den Europæiske Unions charter om grundlæggende rettigheder.